R. Kaliňák, poslanec: (2004-12-08):
Prvý pozmeňujúci návrh, vážené kolegyne, kolegovia, pozostáva z navýšenia kapitoly Ministerstva vnútra Slovenskej republiky na rok 2005, konkrétne zvýšiť výdavky kapitoly na programy, kód 06V05, o sumu 100 miliónov korún, ktoré súvisia s prierezovým zabezpečením činnosti Policajného zboru, a to podľa nasledovnej štruktúry: Materiálno-technické zabezpečenie činnosti, operatívna automobilová technika - 30 miliónov korún. Materiálno-technické zabezpečenie činnosti, „dovybavenie“ poriadkovej polície - 30 miliónov korún. Zlepšenie podmienok obvodných a okresných oddelení Policajného zboru v bratislavskom kraji - 30 miliónov korún, zlepšenie podmienok obvodných a okresných oddelení Policajného zboru v košickom kraji - 10 miliónov korún. Tieto prostriedky navrhujem presunúť z výdavkov štátneho rozpočtu v kapitole ministerstva hospodárstva o sumu 100 miliónov korún, kód 07L04, ktoré súvisia s podporou programov rezortu. V otázke zlepšenia podmienok obvodných a okresných oddelení v Bratislave a v Košiciach, sú to oddelenia, ktoré majú najväčší problém s priestorovým vybavením ako aj so samotnými podmienkami, ktoré zabezpečujú ľudský výkon služby našich policajtov. Obe mestá majú zásadný problém so svojimi obvodnými oddeleniami, keďže je tu veľká núdza o lukratívne budovy a pozemky. Ministerstvo nemá dostatočné množstvo financií na zakúpenie nových priestorov pre potrebný narastajúci počet policajtov a tak sa policajti tlačia naozaj v neľudských podmienkach. Druhý pozmeňujúci návrh k vládnemu návrhu zákona o rozpočte verejnej správy sa odvíja od témy, ktorú sme v tomto parlamente prerokúvali na základe niekoľkých udalostí, ktoré sa v poslednej dobe na Slovensku stali. Prvým takým iniciátorom, aj keď nie úplne prvým, bola udalosť na bratislavskej pošte v Petržalke, kde došlo k úniku neznámej látky a kde sme všetci mohli sledovať, že funkčnosť integrovaného záchranného systému je naozaj chabá. Potom nasledovali udalosti s kamiónom vyvráteným na našom moste. Bolo to zaplavené bratislavské nábrežie, ale aj nedávny výbuch v reštaurácii Jadran, kde podľa očitých svedkov v snahe dovolať sa na linku 112 neuspeli. Posledným a možno nevšimnutým problémom, ale o to vypuklejším, bol únik neznámej chemickej látky v Žiline na zimnom štadióne. Mohli by sme jednoducho povedať, že to bol pravdepodobne čpavok, ale meraniami sa zistilo, že to čpavok nebol, a čo bolo najhoršie, požiarnici, teda respektíve hasiči a požiarny záchranný systém nebol schopný identifikovať, aká látka unikla, ani pri použití štandardnej vybavenosti, predovšetkým chemického „preukázniku“, vzor 71. A na základe tejto skutočnosti možno povedať, že nielen telekomunikačné, dátové prepojenie, organizačné a manažérske prepojenie integrovaného záchranného systému nie je dostatočné, ale ani vybavenie konkrétnych záchranných jednotiek dobrými zariadeniami, ktoré sú schopné zistiť prítomnosť nebezpečných látok. A to už nesúvisí iba s organizovaným zločinom, to už priamo súvisí aj s ohrozeniami, ktorým je Slovenská republika čím ďalej, tým viac vystavovaná, ale k tomu sa dostanem pri ďalších návrhoch. Aj v tejto súvislosti teda navrhujem, aby v rámci rozpočtu kapitoly Ministerstva vnútra Slovenskej republiky na rok 2005 boli zvýšené výdavky kapitoly na programy, kód 04A01, o sumu 150 miliónov korún súvisiacich s civilnou ochranou obyvateľstva a dobudovanie integrovaného záchranného systému a to presunom z kapitoly rezervy štátneho rozpočtu na rok 2005 v položke rezerva vlády o sumu 150 miliónov korún. Ďalší pozmeňujúci návrh, vážené kolegyne, kolegovia, smeruje k inštitúcii, ktorá je v tejto chvíli asi jednou z finančne najpoddimenzovanejších. Predovšetkým ide o Slovenskú informačnú službu, ktorá aj v dnešnej situácii pracuje so zariadeniami, ktoré datujú svoj rok výroby ešte pred rozpadom česko-slovenskej federatívnej republiky. Napriek tomu, že sa Slovenská informačná služba neteší veľkej popularite, aj minulý rok poslaneckými návrhmi bol ich rozpočet znížený o 200 miliónov korún a ja osobne som mal niekoľkokrát zásadné výhrady k činnosti Slovenskej informačnej služby, musím konštatovať, že jednou z jej hlavných úloh je predovšetkým ochrana Slovenskej republiky. A v tejto chvíli aj práve s ohľadom na pribúdajúce teroristické ohrozenia a silnejúci organizovaný zločin. Z tohto dôvodu, vážené kolegyne a kolegovia, napriek nedostatkom, ktoré v Slovenskej informačnej službe sme zhliadli po uplynulé mesiace, myslím, že bezpečnosť a dôsledná kontrola aj parlamentným výborom a ostatnými poslancami, a účelové viazanie týchto prostriedkov môže zabezpečiť, aby sme sa aj na tomto poli pohli ďalej. Nakoľko som už povedal, že zariadenia a prostriedky, s ktorými pracuje Slovenská informačná služba, by nedokázali urobiť ani žiadny obrat v sekonhendových a bazárových obchodoch, pretože ich životnosť bola prekonaná veľmi dávno, navrhujem v rámci rozpočtu kapitoly Slovenská informačná služba na rok 2005 zvýšiť výdavky kapitoly na programy, kód 06T01, o sumu 75 miliónov korún súvisiacich s cieľom 2, obmena techniky, zastaranej, dopravnej, operatívnej a spravodajskej, a to presunom pri znížení výdavkov štátneho rozpočtu v kapitole Úradu vlády, kód 06P0201, súvisiaci s podpornými činnosťami o sumu 30 miliónov korún a znížením výdavkov štátneho rozpočtu v kapitole ministerstva financií, kód 0720102, súvisiaci s rozvojom daňového informačného systému o sumu 45 miliónov Sk. Posledný z pozmeňujúcich návrhov, ktoré predkladám, súvisí už nielen s bezpečnosťou Slovenskej republiky ako takej, ale aj s konkrétnym dodržiavaním zákonov, ktoré predpisujú v Slovenskej informačnej službe určité povinnosti. Týmto zákonom je napríklad aj zákon o ochrane utajovaných skutočností. Slovenská informačná služba by mala byť inštitúciou popri ministerstve vnútra najlepšie vybavenou technikou, ktorá umožňuje sledovať a získavať operatívne informácie o útokoch a ohrozeniach, ktoré smerujú voči Slovenskej republike ako aj voči jej konkrétnym občanom. Z tohto dôvodu Slovenská informačná služba disponuje absolútne nevyhovujúcimi priestormi, ktoré nedokážu v rámci jej konkrétnej sekcie zabezpečiť dodržiavanie zákonov napríklad o ochrane utajovaných skutočností, a preto potrebujeme urýchlene zabezpečiť vhodné priestory v tomto zmysle. V tejto súvislosti navrhujem v rámci rozpočtu kapitoly Slovenská informačná služba na rok 2005 zvýšiť kapitálové výdavky o sumu 100 miliónov korún a to presunom z výdavkov štátneho rozpočtu v kapitole rezervy štátneho rozpočtu na rok 2005 v položke rezerva vlády o sumu 50 miliónov a znížením výdavkov štátneho rozpočtu v kapitole ministerstva financií o sumu 50 miliónov korún, kód 07406, súvisiacich s informačnými systémami riadenia verejných financií nadrezortného charakteru. Ďakujem pekne, páni poslanci, za pozornosť a verím, že tieto návrhy, ktoré smerujú k zvýšeniu bezpečnosti našich občanov ako aj celej republiky, dostanú od vás adekvátnu podporu. Ďakujem.